**2025-06-27**

**Suaktyvėję GPS trikdžiai kelia nerimą keliaujant, bet ne bendraujant: mobilusis ryšys išlieka stabilus**

**Pastaruoju metu pasienyje su Kaliningrado sritimi dažnėja GPS trikdžių, todėl imta svarstyti, ar jie gali paveikti ir mobiliojo ryšio tinklus. Nors GPS svarbus navigacijai, mobilusis ryšys veikia kitais principais – naudojamos įvairios technologijos ir dažnių juostos. Vis dėlto augant trikdžių mastui, Tomas Grinevičius**, **„Telia“ tinklo architektas, paaiškina, jei GPS gali būti paveiktas, kodėl galime pasitikėti mobiliuoju ryšiu.**

**Ryšys išliks sklandus kaip visada**

„Mobiliojo ryšio operatorių tinklai ir bazinės stotys sinchronizuojamos keliais skirtingais technologiniais sprendimais, todėl GPS signalas dažniausiai naudojamas tik kaip papildomas ar alternatyvus šaltinis“, – paaiškina **T. Grinevičius.** Tai reiškia, kad net jei GPS signalas bus trikdomas, bazinės stotys veiks stabiliai, nes sinchronizacija nėra priklausoma vien tik nuo GPS.

Pasak **T. Grinevičiaus,** nors GPS trikdžiai tam tikrose šalies vietovėse yra aktyvūs, svarbu suprasti, kad jie tiesioginės įtakos mobiliųjų ryšių tinklų veiklai neturi. GPS trikdžiai svarbūs specifinėms sritims – pavyzdžiui, aviacijai ar labai tikslios navigacijos sistemoms, kur reikalingas itin preciziškas signalas. Tačiau plačiajai visuomenei ir kasdieniam mobiliajam ryšiui jų įtaka yra žymiai mažesnė. T. Grinevičiaus teigimu, iki šiol GPS trikdžių atvejai Lietuvoje buvo gana reti ir lokalizuoti tik pasienio rajonuose.

**Turintys 4G ir 5G ryšį gali jaustis ramiai**

Kaip paaiškina T. Grinevičius, GPS signalų trikdžiai tiesiogiai neveikia mobiliojo tinklo bazinių stočių, tačiau pasienio regionuose dažniau fiksuojami trikdžiai 900 MHz dažnių juostoje, kurioje veikia senesnės kartos 2G tinklai. Šie tinklai svarbūs ne tik senesniems telefonams, bet ir kai kuriems senos kartos daiktų interneto sprendimams: išmaniesiems skaitikliams, telemetrijos įrangai, signalizacijos sistemoms.

„Daugumai vartotojų tai įtakos neturi. Pagrindiniai duomenų perdavimo tinklai, kuriais naudojasi absoliuti dauguma vartotojų, tokie kaip 4G ir 5G, veikia kitose, dažnių juostose, kurių „plotis“ ir kiekis yra žymiai didesnis nei GPS ar GSM. Šiuolaikinės mobiliojo ryšio technologijos užtikrina, kad telefonas kartu su tinklu nuolatos apsikeičia informacija apie signalo kokybę ir stiprumą bei pasirenką optimalų darbo režimą ir kokybiškiausią bazinę stotį, kuri yra daug arčiau nei palydovas, todėl mobilus rišys žymiai sunkiau paveikiamas trukdžių nei GPS“, – sako T. Grinevičius.

**Ar vairuotojams verta vežtis popierinį žemėlapį?**

Norint apsisaugoti nuo galimų GPS trikdžių poveikio navigacijai, ekspertas rekomenduoja naudoti programėles, kurios maršrutus nustato ne tik pagal GPS signalą, bet ir pasitelkia „Wi-Fi“ ar mobiliojo ryšio antenų duomenis. Tai padeda užtikrinti didesnį tikslumą. Prieš kelionę verta pasirūpinti iš anksto atsisiųstais žemėlapiais. Jie veiks net ir neturint interneto.

„Svarbu žinoti, kad GPS signalas gali būti netikslus, nes yra trikdomas. Todėl verta atidžiau stebėti, ar navigacija tikrai veda jus teisingu maršrutu. Šiandien galima naudotis įvairiomis programėlėmis, veikiančiomis ir be ryšio, pavyzdžiui, „Maps.me“, ir išsisaugoti maršrutus telefone. Popieriniai žemėlapiai automobilyje – taip pat nebloga idėja. Svarbiausia turėti alternatyvias navigacijos priemones, kurios neapsiriboja vien GPS signalu“, – sako **„Telia“ tinklo architektas.**

**Daugiau informacijos:**

**Audrius Stasiulaitis**

I WILL TELL YOU TELIA

Tel. (0 5) 236 7019, Mob. +370 686 77988

El. p. [audrius.stasiulaitis@telia.lt](mailto:audrius.stasiulaitis@telia.lt)

Telia Lietuva, AB, Saltoniškių g. 7A, 03501 Vilnius